মানব মনস্তত্ত্ব অনুসারে শিশুদের সামাজিক হয়ে বেড়ে ওঠার পেছনে যে বিষয়টি কাজ করে তা হলো বন্ধন (Attachment)। বন্ধন বলতে বাবা মায়ের সঙ্গে শিশুর এক নিগুঢ় সম্পর্ককে বোঝায় যা জন্মের প্রারম্ভ থেকে শুরু করে দীর্ঘকাল পর্যন্ত স্থায়ী থাকে। সাধারণত শিশুর সঙ্গে প্রত্যহিক কর্মকাণ্ড যেমন, খাবার খাওয়া, খেলাধূলা, কিংবা যিনি তার নিরাপত্তা দেন এমন ব্যক্তির সঙ্গেই বন্ধন বা এটাচমেন্ট তৈরি হয়। আর শিশুর সঙ্গে এ প্রাথমিক বন্ধন স্থাপনকারীকে অ্যাটাচমেন্ট ফিগার (Attachment Figure) বলা হয়। সাধারণত এক্ষেত্রে প্রথমেই থাকেন মা, পরবর্তিতে বাবা, ক্রমান্বয়ে দাদা, দাদি এবং অন্যরা। অনেক ক্ষেত্রে শিশুর সঙ্গে রক্তের সম্পর্কে নেই এমন কেউ কিংবা যিনি মা নন তবে মায়ের মতন সান্নিধ্য দেন এমন যে কেউ অ্যাটাচমেন্ট ফিগার হতে পারেন। সাধারণত অ্যাটাচমেন্ট ফিগারের অনুপস্থিতিতে বা তাদের প্রস্থানের সময় শিশুরা কিছু আচরণ করে থাকে যার মাধ্যমে এটা স্পষ্ট হয় যে তাদের মধ্যে বন্ধন স্থাপিত হয়েছে। এধরণের আচরণের মধ্যে উল্লেখযোগ্য হলো, মা কক্ষ ত্যাগের সময় শিশুর কান্না, হামাগুড়ি বা হেঁটে মায়ের দিকে যাওয়া, চিৎকার করে ডাকা, জড়িয়ে ধরে থাকা, লাফ দিয়ে কোলে উঠে বসা, মায়ের অবজ্ঞায় রাগান্বিত হওয়া, অন্য সময়ের তুলনায় মায়ের উপস্থিতিতে সহজাত ভঙ্গিতে কথা বলা, খেলা করা , ঘুরে বেড়ানো ইত্যাদি। সাধারণত শিশুর ৫ বছর বয়সের পর এ আচরণগুলো আর থাকেনা। ৫ বছরের পর এ আচরণগুলো থেকে গেলে শিশু মনস্ত‍াত্বিকগণ একে “সেপারেশন অ্যাংজাইটি”(Separation Anxiety)বলেন যা কোনো রোগ নয়।